Document ID: 32012R0100

NARIADENIE KOMISIE (EÚ) č. 100/2012
z 3. februára 2012,
ktorým sa mení a dopĺňa nariadenie (ES) č. 748/2009 o zozname prevádzkovateľov lietadiel, ktorí vykonávali činnosť leteckej dopravy uvedenú v prílohe I k smernici Európskeho parlamentu a Rady 2003/87/ES k 1. januáru 2006 alebo po tomto dátume, v ktorom sa každému prevádzkovateľovi lietadiel určuje riadiaci členský štát, pričom sa zohľadňuje aj rozšírenie systému obchodovania s emisiami v Únii na krajiny EHP - EZVO
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES (1), a najmä na jej článok 18a ods. 3 písm. b),
keďže:
(1)
Smernicou Európskeho parlamentu a Rady 2008/101/ES (2) sa zmenila a doplnila smernica 2003/87/ES s cieľom začleniť činnosti leteckej dopravy do systému obchodovania s emisnými kvótami skleníkových plynov v rámci Európskej únie.
(2)
V nariadení Komisie (ES) č. 748/2009 (3) sa ustanovuje zoznam prevádzkovateľov lietadiel, ktorí vykonávali činnosť leteckej dopravy v zmysle prílohy I k smernici 2003/87/ES k 1. januáru 2006 alebo po tomto dátume.
(3)
Účelom zoznamu je znížiť administratívne zaťaženie prevádzkovateľov lietadiel prostredníctvom poskytnutia informácií o tom, ktorý členský štát bude regulovať konkrétneho prevádzkovateľa lietadiel.
(4)
Začlenenie do systému obchodovania s emisiami v Únii závisí od výkonu činnosti leteckej dopravy podľa prílohy I k smernici 2003/87/ES a nezávisí od začlenenia do zoznamu prevádzkovateľov lietadiel ustanoveného Komisiou na základe článku 18a ods. 3 uvedenej smernice.
(5)
Smernica 2008/101/ES sa do Dohody o Európskom hospodárskom priestore začlenila rozhodnutím Spoločného výboru EHP č. 6/2011 z 1. apríla 2011, ktorým sa mení a dopĺňa príloha XX (Životné prostredie) k Dohode o EHP (4).
(6)
Z rozšírenia pôsobnosti ustanovení systému obchodovania s emisiami v Únii v oblasti leteckej dopravy na krajiny EHP - EZVO vyplýva, že sa musia neustále zohľadňovať kritériá určovania riadiaceho členského štátu pre prevádzkovateľa lietadiel stanovené v článku 18a ods. 1 smernice 2003/87/ES, a že určití prevádzkovatelia lietadiel by sa preto na riadenie mali prideliť krajinám EHP - EZVO.
(7)
Pri aktualizovaní zoznamu prevádzkovateľov lietadiel Komisia zohľadňovala vyhlásenia o flotilách lietadiel, ktoré jej poskytli prevádzkovatelia a spoločnosti poskytujúce služby. Pre nedostatok informácií sa však v tomto aktualizovanom zozname nachádza niekoľko riadiacich spoločností a spoločností poskytujúcich služby, ako aj označení registrácie lietadiel.
(8)
Nariadenie (ES) č. 748/2009 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Príloha k nariadeniu (ES) č. 748/2009 sa nahrádza prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 3. februára 2012

Labels: 8
18
15
20